Putin va Tramp musulmonlarni Ramazon hayiti bilan qutlashdi

RF prezidenti Vladimir Putin hamda AQSh davlat rahbari Donald Tramp musulmonlarni Ramazon hayiti bilan qutlashdi. Bu haqida rahbariyat matbuot xizmatlari xabar berdi. 
"Ramazon hayiti - islom izdoshlari asrlar davomida nishonlab keladigan eng asosiy diniy bayramlardan biri. U Muqaddas Ramazon oyini yakunlab, chuqur axloqiy ahamiyat kasb etadi, u o‘zida yangilanish quvonchi, mukammallikka intilish, ezgulik qilish, muhtojlarga yordam qo‘lini cho‘zish kabilarni ifodalaydi", - deyiladi tabrikda. 
Shuningdek Putin mamlakatdagi diniy tashkilotlarning faoliyati samimiy hurmatga loyiq ekanini ta'kidladi. 
AQSh prezidenti Donald Tramp ham musulmonlarni ushbu muqaddas bayram bilan tabrikladi.
"Muqaddas Ramazon oyida AQSh musulmonlari ham ezgu va xayrli ishlarda butun dunyo musulmonlariga qo‘shilib qolishadi", - deyiladi Oq uy murojaatida. 
Trampning so‘zlariga ko‘ra, Iyd-Al-Fitr "rahmat, mehr-shafqat va ezgulikning naqadar muhimligini yodga soladi".
"AQSh butun dunyo musulmonlari bilan bir qatorda bu qadriyatlarga sodiqligini ifodalaydi", - deyiladi tabrikda. 
Bundan tashqari, AQSh bosh kotibi Reks Tillerson ham musulmonlarni ushbu qutlug‘ bayram bilan muborakbod etdi.